Diari Oficial de la Generalitat Valenciana


Sumari del DOGV 5242, del 20-04-2006 (2006/4307)

RESOLUCIÓ de 10 d'abril de 2006, del rectorat de la Universitat de València, per la qual s'aprova la delegació de funcions en els vicerectors i les vicerectores, la secretària general, el gerent i altres òrgans d'aquesta universitat.
-----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5242

Data del DOGV
:   20-04-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/4307


Data del document
:   10-04-2006

Organisme emissor
:   Universitat de València

Tipus de document
:   Resolució

Descriptors 

:   * competència administrativa
    * universitat
    * delegació de poders

RESOLUCIÓ de 10 d'abril de 2006, del rectorat de la Universitat de València, per la qual s'aprova la delegació de funcions en els vicerectors i les vicerectores, la secretària general, el gerent i altres òrgans d'aquesta universitat. [2006/X4307]  
Els Estatuts de la Universitat de València, aprovats per Decret del Consell de la Generalitat Valenciana el 30 de juliol de 2004, atribueixen al rector les facultats i les competències que es recullen en l'article 94.  
A l'objecte d'assolir una major eficàcia en la gestió dels òrgans universitaris, alhora que s'evite una sobrecàrrega i acumulació de funcions en la persona del rector, sense minva de les garanties jurídiques dels particulars, i de conformitat amb el que preveuen els articles 13 de la Llei 30/1992, de Règim Jurídic de les Administracions Públiques i del Procediment Administratiu Comú, i 95 dels Estatuts de la Universitat de València, aquest rectorat, a l'empara de les competències que li confereix la legislació vigent, ha resolt la delegació de les atribucions del rector en les matèries i òrgans següents:  
Primer. Es deleguen en el vicerector de Professorat i Ordenació Acadèmica les facultats i les competències que atribueixen al rector, pel que fa al personal docent i investigador de la Universitat de València, la legislació vigent, els Estatuts de la Universitat de València i les disposicions concordants i complementàries en aquesta matèria i, en particular, la convocatòria dels concursos per a la provisió de places de professorat contractat, la contractació de professorat, la resolució sobre les situacions administratives, la concessió de permisos i llicències, concretament la concessió de llicències per estudis superiors a un mes i les previstes a l'article 2.3 del Reglament de permisos, llicències, vacances i situacions administratives del professorat, el reconeixement de triennis i components docents i, en general, totes aquelles funcions que estan atribuïdes al rector relacionades amb el professorat universitari.  
També es deleguen les facultats i les competències que estan atribuïdes al rector, pel que fa a l'organització acadèmica contingudes en la legislació vigent, en els Estatuts de la Universitat de València i en les disposicions concordants i complementàries en aquesta matèria; la supervisió de l'oferta de curs acadèmic, l'organització dels centres responsables de la impartició de títols universitaris i en general totes aquelles funcions que s'atribueixen al rector, dins de l'àmbit de l'organització acadèmica.  
Així mateix, es delega en el vicerector de Professorat i Ordenació Acadèmica la presidència de la Comissió de Professorat, de les Comissions de Reclamacions i de la Mesa Negociadora amb els sindicats.  
Tanmateix, es deleguen les competències que estan atribuïdes al rector pel que fa a la Comissió Mixta entre Universitat i Institucions Sanitàries.  
Segon. Es deleguen en la vicerectora d'Estudis les competències que estan conferides al rector, tant en la legislació vigent com en la que es dicte, en matèria d'aprovació, modificació i seguiment dels programes d'ensenyament i plans d'estudis conduents a títols de grau; la convalidació parcial d'estudis de plans antics; la resolució de tots aquells recursos que els o les alumnes interposen contra les decisions i les resolucions que la Universitat de València dicte en matèria de règim d'estudiants.  
Així mateix, es deleguen en la vicerectora d'Estudis les competències pel que fa a l'accés i la permanència dels i les estudiants de la Universitat de València; la preinscripció i l'admissió d'estudiants a centres; el nomenament de membres de tribunals de proves d'accés a la Universitat, de delegats o delegades de centres privats adscrits a la Universitat de València en què s'impartisca el 2n de Batxillerat i dels o les especialistes per matèries de Batxillerat per a la confecció de proves d'accés a la Universitat.  
Així mateix es delega l'organització de la matrícula i el seu calendari, la coordinació dels cursos d'extensió universitària, de la . Universitat als Pobles., de formació extracurricular i de la .Nau Gran., així com les facultats de convocatòria i resolució d'ajudes tècniques a estudiants amb discapacitat; la presidència de les comissions que atorguen les ajudes anteriors i la direcció i coordinació, amb el delegat d'Estudiants, de l'Escola d'Estiu .la Nau dels xiquets i les xiquetes..  
Igualment es delega la pertinença, en representació de la Universitat de València, a la Comissió Interuniversitària d'Accés a la Universitat, la presidència de la Comissió assessora d'Estudis, de la Comissió d'ajudes a estudiants (beques), la Comissió general de Pràctiques i la Comissió d'Extensió Universitària.  
Tercer. Es deleguen en el vicerector de Convergència Europea i Qualitat les competències que estan conferides al rector, tant en la legislació vigent com en la que es dicta en matèria de l'Espai Europeu d'Ensenyament Superior i Qualitat; l'avaluació de la docència i la formació permanent i en general dels Serveis Universitaris.   
Així mateix, es delega en el vicerector de Convergència Europea i Qualitat la presidència de la Comissió d'Avaluació de la Qualitat dels Serveis Universitaris.   
Quart. Es deleguen en el vicerector de Comunicació i Assumptes Econòmics aquelles facultats que estan atribuïdes al rector en política d'informació i comunicació, de l'ús i disseny de pàgines web, així com la proposta i seguiment de convenis amb institucions públiques i privades no universitàries i agents socials.  
Així mateix es deleguen les competències que estan atribuïdes al rector pel que fa al seguiment del pla de finançament pluriennal; el seguiment de l'execució i la liquidació pressupostària; l'elaboració de models distributius en matèria econòmica per a centres, departaments i instituts universitaris i la realització d'estudis i anàlisi de prospectiva sobre l'organització de la Universitat de València.  
Cinquè. Es deleguen en el vicerector d'Infrastructures les competències que estan atribuïdes al rector pel que fa al seguiment i el control de les inversions procedents d'organismes públics i dels fons Feder; el seguiment i el control del Pla d'Inversions amb la Generalitat; l'actuació en els expedients de contractació realitzats a l'empara del Reial Decret Legislatiu 2/2000, pel qual s'aprova el Text Refós de la Llei de Contractes de les Administracions Públiques; l'adjudicació de contractes públics i la informació i la coordinació dels espais de la Universitat de València.  
Així mateix, es deleguen en el vicerector d'Infrastructures totes aquelles funcions que s'atribueixen al rector dins de l'àmbit d'aplicació de les tecnologies de la informació i de la comunicació i les competències relatives als plans específics d'informatització.  
Sisè. Es deleguen en el vicerector de Cultura aquelles facultats que estan atribuïdes al rector pel que fa a la coordinació de les diverses Aules de Cultura, de la Sala d'Exposicions; la conservació del Patrimoni; l'adopció de les decisions relatives a la utilització de l'edifici de La Nau de la Universitat de València; la coordinació dels Col·legis Majors propis; la coordinació de les activitats de caràcter esportiu dependents de la Universitat de València i també totes aquelles facultats i competències que atribueixen al rector en matèria d'activitats culturals la legislació vigent, els Estatuts de la Universitat de València i les altres disposicions que es puguen contenir en la normativa específica.  
Així mateix, es delega en el vicerector de Cultura la presidència del Consell Editorial, la del Consell Executiu de la Fundació General de la Universitat de València i de la Comissió d'Educació Física i Esports.  
Setè. Es deleguen en el vicerector de Relacions Internacionals i Cooperació les competències per a l'elaboració i el seguiment de convenis amb universitats estrangeres; els programes internacionals d'intercanvi, el programa de cooperació interuniversitària de l'Agència Espanyola de Cooperació Internacional i les convocatòries d'ajudes per a la promoció d'intercanvis acadèmics amb altres universitats estrangeres, així com les competències relatives a les biblioteques universitàries.  
Vuitè. Es deleguen en la vicerectora d'Investigació i Política Científica les atribucions relatives a matèria d'ajudes d'investigació, la convocatòria de programes de formació d'investigadors i investigadores de la Universitat i el nomenament dels becaris i les becàries i contractats a càrrec d'aquests programes; l'autorització de pagaments al professorat i personal investigador per activitat investigadora en matèria de contractes d'investigació i, en general, totes aquelles funcions que atribueixen al rector, dins de l'àmbit de la investigació, la legislació vigent, els Estatuts de la Universitat de València i les altres normes que puguen contenir-se en la normativa específica.  
Així mateix, es deleguen en la vicerectora d'Investigació i Política Científica les competències pel que fa al disseny i la planificació del desenvolupament de la política científica de la Universitat i les relacions en aquesta matèria amb instituts, departaments o altres estructures específiques de recerca, i grups d'investigació; pel que fa al disseny, la coordinació i el seguiment del Parc Científic de la Universitat de València, per realitzar la proposta, la formalització i la contractació de projectes europeus d'investigació i la celebració de convenis específics d'investigació; la presidència de la Comissió d'Investigació, així com la representació de la Universitat en la Comissió Permanent de l'Institut .Joan Lluís Vives..  
Novè. Es deleguen en la vicerectora de Relacions Institucionals les competències que estan atribuïdes al rector pel que fa a la Coordinació de les relacions amb les Institucions i també totes aquelles facultats i competències que atribueixen al rector, en matèria de relacions institucionals, la legislació vigent, els Estatuts de la Universitat de València i les altres disposicions que es puguen contenir en la normativa específica.  
Així mateix, es deleguen les competències sobre la iniciació i el seguiment d'expedients de règim disciplinari de la Universitat, els Serveis Jurídics de la Universitat, la .Universitat Internacional de Gandia. i la Fundació General de la Universitat i la resta de fundacions i societats en què participa la Universitat de València.  
Així mateix, es deleguen les competències en matèria de desenvolupament normatiu i relacions amb la Comissió d'Estatuts.  
Deu. Es deleguen en el vicerector de Postgrau les competències que estan conferides al rector, tant en la legislació vigent com en la que es dicte, en matèria d'aprovació, modificació i seguiment dels programes d'ensenyament i plans d'estudis condüents a títols de postgrau, tant oficials com propis de la Universitat de València, així com els corresponents als actuals programes de Doctorat fins a la finalització de la seua vigència.  
Així mateix, es delega en el vicerector de Postgrau la presidència de la Comissió d'Estudis de Postgrau i de la Comissió de Doctorat.  
Onze. Sense prejudici del que la Normativa vigent assigna al gerent, es deleguen en la vicerectora d'Organització dels Serveis i PAS les competències atribuïdes al rector, pel que fa al personal funcionari i el personal laboral d'administració i serveis, en la legislació vigent i els Estatuts de la Universitat de València, en el conveni col·lectiu i la normativa complementària i, en particular, la resolució de les situacions administratives dels funcionaris i funcionàries i del personal laboral; la convocatòria d'oposicions i de concursos; el nomenament dels tribunals; la proposta anual de plantilla del personal d'administració i serveis; el règim de provisió de llocs de treball i el règim de trasllats.  
Així mateix, es delega en la vicerectora d'Organització dels Serveis i PAS la presidència del Comitè de Salut Laboral.  
Dotze. Es delega en la secretària general la presidència de la Comissió del Programa de Solidaritat amb el Tercer Món de la Universitat de València .Una Nau de Solidaritat..  
Tretze. Es delega en el gerent la facultat d'autoritzar i de disposar les despeses, de reconèixer les obligacions i ordenar pagaments de qualsevol mena; les competències que la legislació vigent, en matèria de contractació administrativa en l'àmbit del Reial Decret Legislatiu 2/2000, pel qual s'aprova el Text Refós de la Llei de Contractes de les Administracions Públiques i la normativa que el desenvolupa, assigna a l'òrgan de contractació; d'ordenar i executar el pagament mitjançant els fons de maniobra de les unitats de despeses i les despeses menors realitzades en la caixa fixa.  
Catorze. Així mateix, es delega en tots els vicerectors i vicerectores, en la secretària general i en el gerent l'autorització de les comissions de serveis amb dret a indemnització, i també la verificació que s'han fet pel que fa al personal adscrit en l'àmbit de les seues competències.  
Quinze. Es deleguen en el delegat d'Estudiants les facultats de convocar i resoldre, així com la presidència de les comissions que atorguen les ajudes de les següents convocatòries: ajudes a l'estudi per als estudiants i les estudiantes de la Universitat de València; ajudes a l'Estudi-Programa 0,7 per als estudiants i les estudiantes de la Universitat de València; ajudes econòmiques a estudiants amb discapacitació i amb necessitats especials per al desplaçament al seu centre universitari de la Universitat de València; mostra d'art públic per a joves creadors .Art Públic/Universitat Pública.; programa DRAC de mobilitat d'estudiants de la xarxa d'universitats .Joan Lluís Vives.; premis Bancaixa-Universitat de València d'escriptura de creació i la selecció per a participar en la xarxa de voluntaris universitaris de UNITES-Nacions Unides.  
Setze. Es delega en el vicerector de Cultura, els degans o deganes de facultats, els degans o les deganes coordinadors o coordinadores de campus, els directors o directores d'escoles universitàries, d'escoles tècniques superiors, d'instituts universitaris, de col·legis majors, de serveis i de centres singulars la facultat d'autoritzar i de disposar les despeses, per import inferior o igual a 12.020, 24 euros, de reconèixer les obligacions per qualsevol quantia i proposar pagaments de qualsevol mena, dins l'àmbit de les seues respectives competències que comprenen els seus centres o serveis; d'ordenar i executar el pagament mitjançant els fons de maniobra de la unitat de despesa i les despeses menors realitzades en la caixa fixa.  
Disset. Es delega en els degans o deganes de facultats i els directors o directores d'escoles universitàries la resolució de les sol·licituds de trasllat dels expedients dels i les estudiants.  
Així mateix, es delega en els degans o deganes de facultats i els directors o directores d'escoles universitàries la presidència de les comissions de contractació de professorat que actuaran com a òrgans de selecció en els concursos per a la provisió de places de professorat contractat corresponents als departaments adscrits a les esmentades facultats o escoles. Igualment, se'ls delega la presidència de les comissions de contractació sempre que la convocatòria del concurs especifique que la docència s'impartirà en l'esmentada facultat o escola, encara que les places convocades pertanyen a departaments adscrits a un altre centre.  
Quan la plaça convocada estiga adscrita al departament al qual pertany el degà o degana, o director o directora, presidirà la comissió de contractació un altre membre de l'equip de direcció del centre que no pertanya a l'esmentat departament i que serà designat pel degà o degana o director o directora.  
Divuit. Es delega en els directors o les directores de departament l'autorització de permisos i llicències d'estudis de duració inferior o igual a un mes del professorat adscrit al departament, la facultat d'autoritzar i de disposar les despeses, i també d'ordenar pagaments de qualsevol mena dins l'àmbit del departament que dirigeixen.  
Dinou. Es delega en els degans o les deganes de facultats, els degans o les deganes coordinadors o coordinadores de campus, els directors o les directores d'escoles universitàries, d'escoles tècniques superiors, de departaments, d'instituts universitaris, de col·legis majors de serveis i de centres singulars la facultat d'autoritzar les comissions de serveis amb dret a indemnització, i també la verificació que s'han fet pel que fa al personal dels seus centres, departaments i/o serveis.  
Vint. Es delega en el vicedegà d'Odontologia i en el vicedirector de l'Escola d'Infermeria encarregat de la titulació de Podologia, les competències que figuren en els articles setzè i dinovè d'aquesta resolució de delegacions, dins de l'àmbit respectivament de la Clínica Odontològica i Clínica Podológica.   
Vint-i-u. Es delega en el director del Servei de Publicacions la signatura de contractes editorials.  
Aquesta delegació d'atribucions no impedirà la possibilitat del rector de reclamar-ne per a si el coneixement i la resolució.  
De conformitat amb allò que disposa l'article 13 de la Llei de Règim Jurídic de les Administracions Públiques i del Procediment Administratiu Comú, sempre que l'òrgan delegat fa ús de la delegació continguda en aquesta resolució, es farà constar aquesta circumstància expressament en l'acte administratiu que es dicte.  
En cap cas no es podran delegar les atribucions que es tinguen al seu torn per delegació continguda en aquesta resolució.  
Les resolucions que es dicten en virtut d'aquestes delegacions, exhauriran la via administrativa i deixaran expedita la via judicial.  
De conformitat amb el que assenyala l'article 13 de la Llei de Règim Jurídic de les Administracions Públiques i del Procediment Administratiu Comú, aquesta resolució es publicarà en el Diari Oficial de la Generalitat Valenciana i tindrà efecte a partir de l'endemà de la publicació.  
Aquesta delegació deroga qualsevol altra delegació de les competències atribuïdes que s'hagués efectuat anteriorment bé en aquests mateixos òrgans o en uns altres de distints.  
València, 10 d'abril de 2006.. El rector: Francisco Tomás Vert.